**Viti II-të**

**2023-2024**

**GJYQ IMITUES PENAL**

Më datë 10 maj 2024, kandidatët për magjistratë të vitit të dytë, zhvilluan gjyqin e tretë imitues në të drejtën penale. Profesori udhëheqës për këtë gjyq ishte prof. Amarildo Laçi.

Çështja e përzgjedhur nga kandidatët ishte:

* ***“Vjedhja me dhunë” e kryer në bashkëpunim, e parashikuar nga nenet 139 dhe 25 të Kodit Penal;***
* ***“Mbajtja pa leje dhe prodhimi i armëve, armëve shpërthyese dhe i municionit”, e parashikuar në nenin 278(1) të Kodit Penal;***
* ***“Moskallëzimi i krimit” parashikuar nga neni 300 i Kodit Penal.***

Ky gjyq u zhvillua në dy faza:

1. Seanca paraprake (dy seanca) ku u trajtuan aspekte proceduriale si: kërkesë për gjykim të shkurtuar vetëm për njërin prej të pandehurve në rastet kur akuzohet për kryerje të veprës penale në bashkëpunim, kërkesë për pavlefshmëri të kërkesës së dërgimit të çështjes penale në gjyq, kërkesë për pavlefshmëri të procesverbalit ku është pasqyruar procedura e njohjes së zërit të të pandehurit, papërdorshmërinë e rezultateve të përgjimit në vende private, papërdorshmërinë e deklarimeve të të pandehurës, papërdorshmërinë e përgjimeve telefonike (tabulate telefonike) etj.
2. Seanca e gjykimit në themel ku u trajtuan aspekte proceduriale si: pavlefshmërinë e vendimit për kryerjen e ekspertimit teknik të aparatit celular, papërdorshmëri të rezultatit të provës nga procesverbalet e transkriptimit të bisedave të regjistruara, pyetje dëshmitarësh, kundërshtim i pjesshëm i dëshmisë, marrja në pyetje e të pandehurëve, marrje të provës kryesisht nga gjykata, diskutim për leximet e lejueshme, ndryshimi i akuzës nga ana e prokurorisë, papërdorshmëri të përgjimeve kur ndryshon akuza në një vepër penale që dënohet në maksimum më pak se 7 vite, diskutimi nëse ka fakt të ri penal etj.

Gjatë gjyqit imitues, grupi diskutoi për një sërë elementesh të së drejtës procedurale penale dhe të drejtës materiale penale, ku në të gjitha fazat e këtij gjyqi imitues u respektuan rregullat e parashikuara nga Kodi i Procedurës Penale në lidhje me mbarëvajtjen e procesit gjyqësor. Të gjithë anëtarët e grupit treguan respekt për solemnitetin e gjykimit.

*Foto nga zhvillimi i gjyqit imitues, viti II-të*







